སངས་རྒྱས་དཀོན་མཆོག་

སྤངས་རྟོགས་ཀྱི་ཡོན་ཏན་མཐར་ཐུག་པའི་ཁྱད་ཆོས་དེ་བཤད་ཀྱི་ཡོད་ཅིང༌། དེ་ལྟའི་ཁྱད་པར་དང་ལྡན་པའི་སྐྱེས་བུའམ་གང་ཟག་དེར་སངས་རྒྱས་འཕགས་པ་ཞེས་དང༌། སངས་རྒྱས་ཀྱི་ཡོན་ཏན་ལྡན་པའི་སྐྱེས་བུའམ་གང་ཟག་དེར་སངས་རྒྱས་འཕགས་པ་ཞེས་བྱ། དོན་དུ་སངས་རྒྱས་ཞེས་པ་ནི་སྐྱོན་ཐམས་ཅད་དང་བྲལ་ཞིང་། ཡོན་ཏན་ཐམས་ཅད་ཡོངས་སུ་རྫོགས་པའི་ཡུལ་ཁྱད་པར་ཅན་ཞིག་ལ་ཟེར་བ་ཡིན། འོ་ན་དེ་སུ་ཡིན་ནམ་ཞེ་ན། རྒྱ་གར་རྒྱལ་པོ་ཟས་གཙང་མའི་སྲས་ཤཱཀྱ་ཐུབ་པ་ལྟ་བུ་ཡིན། རྣམ་འདྲེན་བཞི་བ་བདག་ཅིག་གི་སྟོན་པ་སངས་རྒྱས་བཅོམ་ལྡན་འདས་ཁོང་ནི། ཐོག་མར་བསྐལ་བ་དཔག་ཏུ་མེད་པའི་སྔོན་རོལ་ནས་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་བ་གྲངས་མེད་གསུམ་ལ་བསོད་ནམས་དང་ཡེ་ཤེས་ཀྱི་ཚོགས་གྲངས་མེད་པ་བསགས། མཐར་རྡོ་རྗེ་གདན་གྱི་བྱང་ཆུབ་ཤིང་དྲུང་དུ་མངོན་པར་རྫོགས་པར་སངས་རྒྱས་ཤིང་ཝ་ར་ཎ་སི་ལ་སོགས་པའི་གནས་ཆེན་ཁག་ཏུ་དམ་པའི་ཆོས་གསུངས་ཏེ་སེམས་ཅན་ཐམས་ཅད་ཀྱི་དོན་མཛད་པ་ཡིན་པས་སངས་རྒྱས་བཅོམ་ལྡན་འདས་ཁོང་ནི་ང་ཚོར་བླང་དོར་གྱི་ལམ་མ་ནོར་བར་སྟོན་པ་པོ་ཡིན་ལ། དཀོན་མཆོག་གསུམ་གྱི་གཙོ་བོ་སངས་རྒྱས་དཀོན་མཆོག་ཟེར་བ་དེའང་ཡིན་ནོ།།